b'\n_START_ARTICLE_\nThe Doors\n_START_SECTION_\nAlkuvaiheet\n_START_PARAGRAPH_\nElokuvaopintonsa Los Angelesissa keskeytt\xc3\xa4nyt runoilija Jim Morrison piti opiskelutoverinsa, kosketinsoittaja Ray Manzarekin musiikista ja k\xc3\xa4vi t\xc3\xa4m\xc3\xa4n yhtyeen konserteissa. Morrison oli kes\xc3\xa4kuussa 1965 yhtyeen keikalla kitaristin sijaisena; soittotaidoton Morrison vain seisoi lavalla kitara k\xc3\xa4dess\xc3\xa4\xc3\xa4n, jotta yhtye olisi t\xc3\xa4ysimiehinen ja saisi esiintymispalkkionsa. Kun Morrison ja Manzarek tapasivat sattumalta elokuussa Venicen hiekkarannalla, Morrison lausui Manzarekille runojaan. Morrisonin runous teki vaikutuksen Manzarekiin, ja he perustivat The Doorsin. Yhtyeen nimi oli Morrisonin idea, jonka h\xc3\xa4n sai William Blaken runosta ja siit\xc3\xa4 nimens\xc3\xa4 ottaneesta Aldous Huxleyn teoksesta Tajunnan ovet (The Doors of Perception). Morrison muutti Manzarekin luokse, ja he alkoivat tehd\xc3\xa4 lauluja kaksistaan._NEWLINE_Morrisonin ja Manzarekin lis\xc3\xa4ksi yhtyeess\xc3\xa4 oli alkuvaiheissa Manzarekin kaksi velje\xc3\xa4, rumpali John Densmore sek\xc3\xa4 tuntemattomaksi j\xc3\xa4\xc3\xa4nyt naisbasisti. Yhtye sai lokakuussa 1965 Columbialta viiden ja puolen vuoden levytyssopimuksen. Kitaristi Robby Krieger liittyi yhtyeeseen marraskuussa. Koska sopivaa basistia ei l\xc3\xb6ytynyt, Manzarek p\xc3\xa4\xc3\xa4tti soittaa bassoa itse Fenderin bassopianolla. Ensimm\xc3\xa4iset vakituiset keikkansa Doors sai  tammikuussa 1966 London Fog -nimisest\xc3\xa4 klubista Sunset Stripilt\xc3\xa4. Kev\xc3\xa4\xc3\xa4ll\xc3\xa4 Columbia lakkautti yhtyeen levytyssopimuksen. My\xc3\xb6s London Fog erotti heid\xc3\xa4t, mutta yhtye sai sopimuksen Whisky a Go Go -klubilta._NEWLINE_Ensimm\xc3\xa4isill\xc3\xa4 keikoilla Manzarek lauloi useimmat kappaleet, kunnes Morrisonista tuli yhtyeen ainoa laulusolisti. Alkuaikoina Morrison ei ottanut kontaktia yleis\xc3\xb6\xc3\xb6ns\xc3\xa4, mutta ajan my\xc3\xb6t\xc3\xa4 h\xc3\xa4nen esiintymisens\xc3\xa4 muuttuivat n\xc3\xa4ytt\xc3\xa4viksi, seksuaaliss\xc3\xa4vytteisiksi ja provosoiviksi._NEWLINE_Doorsin maine alkoi kasvaa kes\xc3\xa4ll\xc3\xa4 1966, sill\xc3\xa4 sen esitykset olivat villej\xc3\xa4 ja arvaamattomia, ja kes\xc3\xa4kuussa yhtye sai levytyssopimuksen Elektralta.\n_START_SECTION_\nLevytysura\n_START_PARAGRAPH_\nThe Doorsin esikoisalbumi The Doors ilmestyi vuonna 1967. Yhtye yhdisteli albumilla latinomusiikin rytmej\xc3\xa4, rock- ja bluesvaikutteita, psykedeliaa ja kabareemusiikkia. Albumi nousi Yhdysvaltojen albumilistan kakkoseksi, ja sen toinen single \xe2\x80\x9dLight My Fire\xe2\x80\x9d singlelistan ykk\xc3\xb6seksi. Oidipaalinen \xe2\x80\x9dThe End\xe2\x80\x9d sai my\xc3\xb6s huomiota. Esikoisalbumin menestyst\xc3\xa4 pitiv\xc3\xa4t yll\xc3\xa4 seuraavat albumit Strange Days (1967) ja Waiting for the Sun (1968)._NEWLINE_Laulusolisti Morrison joutui usein viranomaisten hampaisiin ep\xc3\xa4sovinnaisen lavak\xc3\xa4ytt\xc3\xa4ytymisens\xc3\xa4 ja provokaation takia, joka joillain keikoilla johti pienimuotoisiin yleis\xc3\xb6mellakoihin. H\xc3\xa4n joutui oikeuteen kev\xc3\xa4\xc3\xa4ll\xc3\xa4 1969 Miamissa pidetyn konsertin seurauksena, kun h\xc3\xa4nt\xc3\xa4 syytettiin itsens\xc3\xa4 paljastamisesta yleis\xc3\xb6lle. Kohun seurauksena moni konsertinj\xc3\xa4rjest\xc3\xa4j\xc3\xa4 perui yhtyeen konsertteja._NEWLINE_The Soft Parade (1969) ei saanut \xe2\x80\x9dTouch Me\xe2\x80\x9d -hitist\xc3\xa4 huolimatta yht\xc3\xa4 my\xc3\xb6nteist\xc3\xa4 vastaanottoa kuin edelliset albumit. My\xc3\xb6hemmill\xc3\xa4 levyill\xc3\xa4 Morrison Hotel (1970) ja L.A. Woman (1971) juurevat bluesvaikutteet voimistuivat. J\xc3\xa4lkimm\xc3\xa4inen albumi sis\xc3\xa4lt\xc3\xa4\xc3\xa4 kuuluisan kappaleen \xe2\x80\x9dRiders on the Storm\xe2\x80\x9d._NEWLINE_Yhtyeen viimeinen esiintyminen alkuper\xc3\xa4iskokoonpanossaan oli New Orleansissa Louisianassa 12. joulukuuta 1970.\n_START_SECTION_\nMorrisonin kuolema ja yhtyeen loppuvaiheet\n_START_PARAGRAPH_\nMorrisonia oli ahdistanut Los Angelesissa se, ettei h\xc3\xa4n siell\xc3\xa4 saanut itse m\xc3\xa4\xc3\xa4r\xc3\xa4t\xc3\xa4 omasta el\xc3\xa4m\xc3\xa4st\xc3\xa4\xc3\xa4n. H\xc3\xa4n muuttikin kev\xc3\xa4\xc3\xa4ll\xc3\xa4 1971 Pariisiin naisyst\xc3\xa4v\xc3\xa4ns\xc3\xa4 Pamela Coursonin kanssa. Lev\xc3\xa4tty\xc3\xa4\xc3\xa4n siell\xc3\xa4 jonkin aikaa Morrison alkoi soitella yhtyetovereilleen Yhdysvaltoihin. H\xc3\xa4n kertoi musiikin alkaneen taas soineen p\xc3\xa4\xc3\xa4ss\xc3\xa4\xc3\xa4n ja ett\xc3\xa4 h\xc3\xa4nell\xc3\xa4 oli jo ideoita seuraavaa albumia varten. Morrison kuitenkin kuoli Pariisissa vuoden 1971 hein\xc3\xa4kuussa._NEWLINE_The Doors yritti aluksi jatkaa toimintaansa ilman Morrisonia ja teki kaksi vaatimattomasti menestynytt\xc3\xa4 levy\xc3\xa4. Kolmikko matkusti alkuvuonna 1973 Englantiin etsim\xc3\xa4\xc3\xa4n uutta laulusolistia, jotta yhtye saisi uutta puhtia. He p\xc3\xa4\xc3\xa4ttiv\xc3\xa4t kuitenkin siell\xc3\xa4 lopettaa yhtyeen toiminnan._NEWLINE_Manzarek, Krieger ja Densmore palasivat vuonna 1977 viel\xc3\xa4 kerran yhdess\xc3\xa4 studioon soittamaan taustat Morrisonin aikoinaan nauhalle puhumistaan runoistaan kootulle albumille An American Prayer (1978).\n_START_SECTION_\nJ\xc3\xa4senten my\xc3\xb6hempi\xc3\xa4 projekteja\n_START_PARAGRAPH_\nDoorsin hajoamisen j\xc3\xa4lkeen Densmore ja Krieger perustivat yhtyeen nimelt\xc3\xa4 The Butts Band, joka julkaisi yhden albumin. Manzarek alkoi tehd\xc3\xa4 sooloalbumeita._NEWLINE_Vuonna 2001 Manzarek, Krieger ja Densmore esiintyiv\xc3\xa4t VH1-kanavan Storytellers-sarjassa, jossa he esittiv\xc3\xa4t Doors-kappaleita eri laulajien taustalla. Manzarek ja Krieger halusivat kolmikon jatkavan yhdess\xc3\xa4 ohjelman j\xc3\xa4lkeenkin, mutta Densmore kielt\xc3\xa4ytyi osallistumasta tinnituksensa vuoksi ja koska h\xc3\xa4n oli riidoissa Manzarekin kanssa. Manzarek ja Krieger alkoivat konsertoida yhdess\xc3\xa4 nimell\xc3\xa4 Doors of the 21st Century. Laulajana yhtyeess\xc3\xa4 toimi The Cultin Ian Astbury. Densmore sek\xc3\xa4 Morrisonin ja Coursonin perikunnat ryhtyiv\xc3\xa4t nimen k\xc3\xa4yt\xc3\xb6st\xc3\xa4 kuitenkin oikeustoimiin. Yhtye esiintyi sen j\xc3\xa4lkeen nimell\xc3\xa4 Riders on the Storm._NEWLINE_Vuonna 2011 Manzarek, Krieger ja Densmore soittivat dubstep-artisti Skrillexin kappaleella \xe2\x80\x9dBreakn\xe2\x80\x99 a Sweat\xe2\x80\x9d ja my\xc3\xb6hemmin Tech N9nen hip-hop-levytyksell\xc3\xa4 Doors-kappaleesta \xe2\x80\x9dStrange Days\xe2\x80\x9d. Manzarek kuoli vuonna 2013.\n_START_SECTION_\nMusiikki, sanoitukset ja esiintymiset\n_START_PARAGRAPH_\nJim Morrison teki aluksi l\xc3\xa4hes kaikki Doorsin s\xc3\xa4vellykset, mutta tulot sovittiin jaettavan tasan j\xc3\xa4senten kesken. Robby Kriegerkin s\xc3\xa4velsi yhtyeelle useita kappaleita ja kirjoitti joihinkin my\xc3\xb6s sanat. Krieger s\xc3\xa4velsi esimerkiksi yhtyeen esikoisalbumilla julkaistun "Light My Firen" ja kirjoitti suurimman osan sen sanoista. Ennen The Soft Paradea yhtyeen kappaleet oli laitettu koko yhtyeen nimiin, mutta siit\xc3\xa4 alkaen tekij\xc3\xa4ksi merkittiin Morrison, Krieger tai molemmat. Morrison vastasi aluksi sanoituksista, mutta Kriegerin osuus kasvoi, kun Morrison ajan my\xc3\xb6t\xc3\xa4 menetti v\xc3\xa4hitellen kiinnostustaan sanoitusten kirjoittamiseen._NEWLINE_The Doorsin musiikille ominaista olivat Ray Manzarekin s\xc3\xa4hk\xc3\xb6urut, Jim Morrisonin syv\xc3\xa4 laulu\xc3\xa4\xc3\xa4ni, sek\xc3\xa4 varsinaisen bassokitaristin puuttuminen. Yhtyeen esikoisalbumissa yhdistyiv\xc3\xa4t ennen kuulumattomalla tavalla blues, klassinen musiikki, it\xc3\xa4mainen musiikki ja popmusiikki. Nelj\xc3\xa4nnell\xc3\xa4 albumillaan yhtye kokeili puhallinsoitintaustoja kunnes palasi takaisin bluesiin viimeisille Morrisonin kanssa levytetyille albumeilleen._NEWLINE_The Doorsia pidettiin oman aikansa mittapuulla tummas\xc3\xa4vyisen\xc3\xa4 ja jopa \xe2\x80\x9dgoottilaisena\xe2\x80\x9d rockyhtyeen\xc3\xa4. Jim Morrisonin sanoitukset olivat usein tummas\xc3\xa4vyisi\xc3\xa4 kuvauksia psykedeelisest\xc3\xa4 kokemuksesta. Morrison oli kiinnostunut shamanismista, mik\xc3\xa4 n\xc3\xa4kyi niin h\xc3\xa4nen lavaesiintymisess\xc3\xa4\xc3\xa4n The Doorsissa kuin h\xc3\xa4nen laululyriikassaankin. Morrisoniin vaikuttivat my\xc3\xb6s esimerkiksi englantilaiset romantikot sek\xc3\xa4 ranskalaiset symbolistit ja surrealistit._NEWLINE_Kun Doorsin esiintymislavat vaihtuivat suurempiin yhtyeen suosion kasvaessa, Morrison alkoi tehd\xc3\xa4 lavaesiintymisist\xc3\xa4\xc3\xa4n rockteatteria. Morrisonin lavaesiintyminen perustui paljolti muutaman toistuvan liikkeen ja eleen k\xc3\xa4ytt\xc3\xa4miseen, ja niihin liittyi toisinaan my\xc3\xb6s spontaaneja akteja ja teksti-improvisaatioita. Morrison paitsi lauloi, my\xc3\xb6s resitoi lyriikkaansa ja v\xc3\xa4lill\xc3\xa4 suorastaan huusi. H\xc3\xa4n tukeutui laulaessaan voimakkaasti mikrofoniin ja mikrofonitelineeseen, pit\xc3\xa4en siit\xc3\xa4 yleens\xc3\xa4 kiinni kaksin k\xc3\xa4sin. H\xc3\xa4nen liikkeens\xc3\xa4 olivat hitaita, ja v\xc3\xa4lill\xc3\xa4 h\xc3\xa4n j\xc3\xa4hmettyi paikalleen tuijottamaan yleis\xc3\xb6\xc3\xa4 tai siirtyi kokonaan lavan sivuun. Toisinaan h\xc3\xa4n saattoi improvisoida intiaanitansseja tai heitt\xc3\xa4yty\xc3\xa4 makaamaan esiintymislavalle. H\xc3\xa4nelle oli my\xc3\xb6s tyypillist\xc3\xa4 h\xc3\xa4rn\xc3\xa4t\xc3\xa4 tai solvata yleis\xc3\xb6\xc3\xa4._NEWLINE_Kitaristi Robby Kriegerin mukaan Doors ei koskaan oikeastaan kannattanut kukkaisliikett\xc3\xa4, joka puhui rauhasta ja rakkaudesta. Doors oli sen vastakohta ja lauloi vallankumouksesta. Tom Morellon ja Joe Perryn mukaan Doors oli vallankumouksellinen yhtye, jonka musiikki ja esiintymiset olivat poliittisia kannanottoja. Morellon mukaan ainutlaatuista Doorsissa oli yhtyeen syvyys ja taiteellinen kunnianhimo, mutta samalla se osasi kirjoittaa my\xc3\xb6s hittej\xc3\xa4.\n_START_SECTION_\nMerkitys\n_START_PARAGRAPH_\nThe Doors on ollut usean sit\xc3\xa4 seuranneen rockartistin t\xc3\xa4rke\xc3\xa4 vaikuttaja. System of a Downin kitaristi ja johtaja Daron Malakian on sanonut, ett\xc3\xa4 ilman Doorsia ei Systemi\xc3\xa4k\xc3\xa4\xc3\xa4n olisi ehk\xc3\xa4 ollut. My\xc3\xb6s esimerkiksi Stone Temple Pilotsin Scott Weiland, Aerosmithin Tom Hamilton ja Red Hot Chili Peppersin Dave Navarro ovat sanoneet Doorsilla olleen heihin suuri vaikutus._NEWLINE_Doorsia on kutsuttu punkrockin eetoksen tienraivaajaksi yhdess\xc3\xa4 The Rolling Stonesin kanssa. Matchbox 20:n Rob Thomasin mukaan Doorsin merkitys tulee siit\xc3\xa4, kuinka moneen eri musiikkityyliin yhtye vaikutti: se oli esimerkiksi vaihtoehto- ja goottirockin synnyn takana ja vaikutti my\xc3\xb6s hippien jammailuyhtyeisiin, popmusiikkiin ja osin my\xc3\xb6s metallimusiikkiin._NEWLINE_The Doors on s\xc3\xa4ilynyt inspiraationa my\xc3\xb6s kirjailijoille, aktivisteille ja kuvataiteilijoille. Yhtyeen kappaleita esiintyy elokuvissa, televisio-ohjelmissa, videopeleiss\xc3\xa4 ja remixeiss\xc3\xa4._NEWLINE_The Doors valittiin Rock and Roll Hall of Fameen vuonna 1993.\n_START_SECTION_\nKaupallinen menestys\n_START_PARAGRAPH_\nDoors sai 16 kappalettaan Billboard Hot 100 -singlelistalle. Listaykk\xc3\xb6siksi nousivat kappaleet \xe2\x80\x9dLight My Fire\xe2\x80\x9d (1967) ja \xe2\x80\x9dHello, I Love You\xe2\x80\x9d (1968). Doorsin kolmas albumi Waiting for the Sun (1968) oli heid\xc3\xa4n ainoa listaykk\xc3\xb6salbuminsa Yhdysvalloissa. Esikoisalbumi The Doors (1967) nousi listakakkoseksi._NEWLINE_Doorsin albumeita on myyty Yhdysvalloissa 32 miljoonaa kappaletta ja maailmanlaajuisesti yli 100 miljoonaa.\n_START_SECTION_\nDiskografia\n_START_PARAGRAPH_\nL\xc3\xa4hteet:\n_START_SECTION_\nElokuvia\n_START_PARAGRAPH_\nOliver Stonen ohjaama elokuva The Doors (1991) nosti yhtyeen uuden nuorisosukupolven tietoisuuteen 1990-luvun alussa. Ray Manzarek oli kriittinen elokuvaa kohtaan ja piti sen antamaa kuvaa Morrisonista liian vakavana._NEWLINE_Tom DiCillon ohjaama dokumenttielokuva When You\xe2\x80\x99re Strange sai ensi-iltansa 2009. Elokuvassa n\xc3\xa4hd\xc3\xa4\xc3\xa4n yhtyeen j\xc3\xa4senist\xc3\xa4 Ray Manzarek, Robby Krieger, John Densmore sek\xc3\xa4 arkistomateriaalia Jim Morrisonista. Kertojana elokuvassa toimii Johnny Depp. Elokuvasta julkaistiin my\xc3\xb6s samanniminen soundtrack-albumi 30. maaliskuuta 2010.'